Emigración aumentou un 50% o orzamento destinado a garantir a viabilidade das entidades galegas no exterior en 2020 ante as necesidades xurdidas pola covid-19 | GaliciaAberta - Secretaría Xeral da Emigración\nEmigración aumentou un 50% o orzamento destinado a garantir a viabilidade das entidades galegas no exterior en 2020 ante as necesidades xurdidas pola covid-19\nO secretario xeral da Emigración, Antonio Rodríguez Miranda, destacou os preto de 3,5 millóns de euros destinados a gastos de funcionamento, actividades, infraestruturas e equipamentos.\nImaxe de arquivo da visita do presidente da Xunta de Galicia ao Centro Galego de Mar del Plata\nO secretario xeral da Emigración, Antonio Rodríguez Miranda, destacou os 3,5 millóns de euros destinados en 2020 ás entidades galegas no exterior e que tiveron como fin facer fronte aos gastos de funcionamento, actividades, infraestruturas e equipamentos.\nSegundo destacou o secretario xeral, ao longo do 2020 foi necesario incrementar esta colaboración ata nun 50% no eido dos gastos de funcionamento, debido ás necesidades xeradas pola situación da pandemia o que veu a baixar os ingresos das entidades en tódolos países do mundo, xa que moitas tiveron incluso que pechar as súas portas de xeito indefinido e traballar vía telemática e outras permitir o acceso de xeito moi limitado.\nO secretario xeral quixo tamén animarlles a seguir traballando en pro do benestar da colectividade galega neste país, “un esforzo que valoramos enormemente dentro desta época de dificultades e imprevistos que está a xerar a pandemia da Covid-19”.\nA Xunta de Galicia continuará no 2021 traballando para manter a colaboración con estas entidades, en especial co obxectivo de fomentar a programación cultural, social e formativa dos nosos galegos no exterior, así como para axudar nas obras, reforma, habilitación e conservación das instalacións e do patrimonio cultural.\nEmigración incrementa ata os 1,2M€ as axudas para o funcionamento e as actividades das entidades galegas do exterior ante as circunstancias covid 09.02.2021


Sergas vs línux – Cousas de Imeneo\nSergas vs línux\ncousasdeimeneo\tUncategorized\t Maio 21, 2007 Marzo 28, 2017 1 Minute\nEn algunha ocasión, como usario do Servizo Galego de Saúde, utilicei o servizo de cita previa da páxina web do SERGAS, sobre todo para evitar a habitual saturación de liñas telefónica, e nunca tiven problemas para facelo. Dun tempo a esta parte, desde que que actualizaron a web, é imposíbel facer uso deste servizo usando o meu ordenador, mesmo fixen unha Chuzada para saber se era problema meu ou era un problema xeralizado.\nEsta fin de semana tentei outra vez (e digo ben, tentei) entrar na páxina web do SERGAS para solicitar cita previa. Tamén me foi imposíbel (pego aquí un pantallazo co resultado). Esperei a hoxe e probar no ordenador do traballo, e “Voilá”. Funcionou!!, puiden entrar sen problemas. Daquela onde está o problema?.\nNa miña casa uso sempre Línux (Ubuntu) e páxina do SERGAS non carga, no traballo Windows, e a páxina do SERGAS carga sen problemas. Conclusión: a páxina do SERGAS despreza aos usuarios que non usen o sistema privativo de Microsoft.\nFago un chamamento á comunidade de usuarios línux para que tenten entrar nesta páxina e ver se só eu teño problemas co meu línux ou é algo xeralizado a este sistema operativo, libre e de baixo custe. Se é un problema meu, – que non entendo porque se me banea deste xeito, pero bueno-, mirarei de solucionalo (aínda que non sei como), pero o que me temo é que é un problema da nova páxina do SERGAS, que rexeita aos usuarios que utilicen línux, algo inédito, por outra parte, para un servizo que pretende ser público e polo tanto, o servizo que presta debe ser accesíbel para todos, á marxe da plataforma informática que utilicen.\nPublicado Maio 21, 2007 Marzo 28, 2017\nPrevious Post Un cubata un voto\nNext Post PRISA tíralle das orellas a ZP\n3 opiniones sobre “Sergas vs línux”\nDecembro 6, 2010 ás 1:32 pm\nA min pasame agora o mesmo,pero foi dende que entrou o PP. Ata daquela entraba sin problemas con firefox en Ubuntu\nDecembro 11, 2010 ás 12:03 am\nPois parece que volve a pasar, como di o comentario anterior, dende que entrou o PP non se pode pedir cita previa dende un ordenador con Gnu/Linux, cando con windows vai a primeira.\nDecembro 11, 2010 ás 5:38 pm\nOla…non é por defender ao PP, pero eu utilizando línux non teño problema para pedir cita no sergas. Eu teño Ubuntu e utilizo Firefox. Dime que mensaxe che dá, ao mellor podo botarche unha man.Saúdos.


‘Ven trebellar’, ‘Xeiras das artes’ e concertos na última fin de semana das Peregrinas – Noticias de Vigo 'Ven trebellar', 'Xeiras das artes' e concertos na última fin de semana das Peregrinas | Noticias Vigo\nO programa ‘Xeira das artes’ despide mañá a súa última sesión cunha actuación conxunta do narrador oral Quico Cadaval e o historietista Kiko da Silva\nA considerada a semana grande das Festas da Peregrina enfía a súa recta final esta fin de semana con tres concertos cada día, o programa para público familiar ‘Ven trebellar’ e a última das sesións do programa ‘Xeira das artes’.\nAsí, mañá venres 14 terá lugar a última das sesións deste ciclo que aúna disciplinas como a narración, a música, a banda deseñada, ou o grafitti. Pola mañá comezará coas actuación conxunta de Su Garrido Pombo (música) e Rebeca Santos (aéreos) ás 12h na praza da Curtidoira, e continuará con Dr. Excepto, que aúna música e narración, ás 13:30 nos xardíns de María Victoria Moreno. Pola tarde, será a quenda de Xurxo Souto (narración e música) e POW (grafitti) ás 20h na praza da Curtidoira (no programa aparece nos xardíns de María Victoria Moreno por erro), e o broche de ouro a este ciclo porallo a actuación conxunta de Quico Cadaval (narración oral) e Kiko da Silva (banda deseñada) ás 21:30h nos xardíns de María Victoria Moreno.\nTamén mañá terá lugar a última sesión do ciclo ‘Pontevedra máxica’ con dous pases, ás 20:30h e ás 22:30h, na praza da Pedreira.\nEn canto aos concertos, o primeiro do venres será na praza da Ferraría ás 22h a cargo de ‘La casa de los ingleses’, o segundo ás 22:30h na praza do Concello con ‘Pelepau’, e o terceiro ás 22:30h nas pistas de Campolongo con Emilio Rúa. O sábado será a quenda de ‘Moloch’ ás 22h na praza da Ferraría, ás 22:30h ‘Daniel Minimalia’ na praza do Concello e ás 22:30h ‘Pablo Lesuit’ nas pistas de Campolongo. O domingo ás 22h estarán ‘Os Carunchos’ na praza da Ferraría, ás 22:30h ‘Rosa Cedrón Dúo’ na praza do Concello, e ás 22:30h ‘The Lakazáns’ nas pistas de Campolongo.\nAdemais, ata o domingo continúan as ruadas e pasacalles e as tiradas de fogos artificiais ‘sorpresa’ desde distintos barrios e puntos da cidade. A vindeira semana, a programación de verán Pontevedra vívese continúa cos programas ‘Virar coa gaita’ e ‘Urbana Pontevedra’.\nConvén lembrar que todas as actividades e actuacións de escenario estarán acoutadas, aforadas e co público sentado en función do número de cadeiras que permita cada espazo escénico distribuído pola cidade e os barrios. O aforamento está determinado por estudos previos realizados pola Concellaría de Festas, que xestiona Carme da Silva, atendendo aos distintos decretos ditados polas administracións estatal e autonómica.


Os nenos e os pais gozan das rúas galegas | Noticias de Galicia | CRTVG\nPublicado o 26/04/2020 21:35\nCorenta e cinco días dentro sen soprar desexos ata este domingo.\nUnha nena conta que por fin pode pasear co patinete porque xa había tempo que non o montaba. Outro neno di que non respiraba na casa. E unha adolescente conta que viviu un tempo abafada porque a casa é un espazo pequeno e ademáis foron moitos días seguidos. Ao saíren, parece, di, que recuperan a lberdade.\nRecuperar unha liberdade que ata antes do confinamento probablemente non valoraban, como tampouco o aire na cara, a velocidade sobre rodas, o toque exterior e longo dun balón, e sobre todo a presenza e o murmurio dos outros.\nUnha nai cóntanos que é a primeira vez que os seus fillos falan con xente que non sexan os pais ou irmáns. Conta tamén que nota que ao principio si que se botaban un pouco para atrás, cando atoparon uns nenos que adoitan xogar con eles xuntos no colexio.\nFalan gardando os dous metros de seguridade porque os nenos e as nenas saen concienciados da casa, por seus pais, das novas normas, como a da distancia física.\nUnha nai di que teñen que conciencialos porque o coronavirus é un problema gordo. Outra nai di que ela ten unha mestura se sensacións, que por un lado quere que gocen os nenos e por outro está preocupada e con medos.\nPois, a cumprir, nenos e adultos, para non termos que desandar o andado.\nDiverxencias sobre o método na conferencia de presidentes autonómicos


“Aires da terra: o legado de Feijóo” recupera o primeiro coro galego, un modelo histórico\nMañá ás 20.30 horas o lar do Real Coro Toxos e Froles regresa máis de 130 anos atrás na historia da música galega moderna grazas a un proxecto peculiar. Así, a entidade acolle o espectáculo .\nAs compoñentes deste proxecto cultural de Cantigas e Agarimos\nredacción ferrol 17/04/15\nMañá ás 20.30 horas o lar do Real Coro Toxos e Froles regresa máis de 130 anos atrás na historia da música galega moderna grazas a un proxecto peculiar. Así, a entidade acolle o espectáculo “Aires da Terra: o legado de Feijóo”, posto en marcha desde a agrupación folclórica Cantigas e Agarimos. Trátase dunha recreación do primeiro coro galego fundado polo visionario boticario Perfecto Feijoo na cidade de Pontevedra no ano 1883 e que estivo activo ata decembro do ano 1914.\nA relevancia histórica deste proxecto vén dada porque o coro serviu de modelo para as demais formacións que como unha fervenza cultural agromaron en Galicia a principios do século XX. Precisamente entre eles figura como decano o Real Coro “Toxos e Froles” de Ferrol, nun ano singular na que a esgrevia formación local cumpre os seus primeiros 100 anos de traballo ininterrumpido a prol da música e da cultura galega.\n“Aires da Terra: o legado de Feijoo” reinterpreta as pezas gravadas polo coro pontevedrés no ano 1904 e para iso empregan unha réplica da gaita de Feijoo que se atopa no Museo de Pontevedra e que é tocada coa dixitación e ornamentación deixada nos seus apuntes polo propio Perfecto Feijoo.\nA formación que se presenta mañá en Ferrol está composta por Suso Vaamonde (gaita e voz), Xosé Lois Romero (tambor, pandeiro e voz), José Manuel Acha (bombo e voz), Xan Herrera, José Luis Garaboa, Xoán Porto, Paulo Chouza Noal e César Tarela Pérez (voces).\nNo espectáculo, que dura por volta de 50 minutos, intercalaranse nas presentacións dos temas comentarios escritos de Feijóo, para documentar o espectáculo e amosar, dende un punto de vista didáctico, a concepción que tiña o seu creador do que debería ser un coro na Galicia de 1901.\ngalego ferrol da recupera feijóo modelo\nLa Policía Local de Cedeira alerta de numerosos intentos de estafa por medio de las redes sociales\nMedulio recupera o valor dos clásicos cun ciclo literario sobre Castelao, Pedrayo e Blanco Amor\nEl aumento de la presencia policial y militar mejora en la ciudad naval las cifras del confinamiento\nRedacción Ferrol 05/04/20\nUrbaser pide a los vecinos que metan la basura en los contenedores\nRedacción Ferrol 04/04/20


Campus de fútbol do programa municipal de verán - El Diario de A Laracha\nO Campo A Porta Santa de Paiosaco acolle o programa de verán\nO prazo de inscrición ao programa permanece aberto en gran parte das propostas infantís e xuvenís\nA primeira das propostas incluídas no programa municipal de verán de actividades culturais e deportivas xa está en marcha. Hoxe, comezou a desenvolverse o campus de fútbol que se leva a cabo por décimo terceira vez. Os sesenta participantes foron divididos por grupos de idade. Os de cinco a dez anos realizaron a actividade no Campo Municipal da Laracha e os de once a dezaseis anos, no Campo A Porta Santa de Paiosaco. En ambos casos, o campus terá lugar a diario ata o venres en horario de 10:30 a 13:30 horas.\nO Concello asume integramente os gastos da actividade, polo que a inscrición foi gratuíta para os participantes. Todos eles están a realizar, baixo a supervisión de técnicos e monitores especializados, diferentes exercicios lúdico-deportivos. Sempre coa práctica do fútbol como marco referente. Ademais de divertirse, os rapaces poden mellorar as súas calidades físicas, técnicas e tácticas. Hoxe os nenos e os monitores recibiron a visita do alcalde, José Manuel López Varela, e das concelleiros Rocío López e Pablo Cambón.\nLembramos que o prazo de inscrición permanece aberto na maior parte das actividades do programa de verán. Soamente están pechados en aquelas que teñen todas as prazas outorgadas por orde de inscrición cubertas e no campamento summer camp. As prazas dispoñibles serán adxudicadas no sorteo público que se realizará este mércores ás 12:00 horas na Casa da Cultura da Laracha.\nTanto acudindo ao Concello como cubrindo o formulario dispoñible na web municipal as persoas interesadas aínda poden apuntarse a actividades infantís:\nCampus de baloncesto (26 ao 30 de xullo no pavillón Municipal da Laracha)\nHumor Amarelo na Coruña (14 de xullo)\nInchable banana acuática en Gandarío (3 de agosto)\nPara o público xuvenil e a adulto aínda hai prazas dispoñibles en todas as actividades:\nBarranquismo no río Almofrei (5 de agosto)\nSurf en Caión (26 de agosto)\nObradoiros de beatbox, breakdance e freestyle football que terán lugar o 10 de setembro na Laracha durante a celebración da xornada de cultura urbana\nOs nenos e os monitores recibiron a visita do alcalde, José Manuel López Varela, e das concelleiros Rocío López e Pablo Cambón.\nMelloras na rede viaria de Vilaño e Cabovilaño


A Casa-Museo Emilia Pardo Bazán conmemora o centenario do pasamento da autora ·\nInicioGaliciaA CoruñaA Casa-Museo Emilia Pardo Bazán conmemora o centenario do pasamento da autora\nEspecialistas na obra de Pardo Bazán, alumnado, docentes e guías participarán nunha lectura colectiva de textos da autora\nEste mércores, 12 de maio, conmemórase o centenario do pasamento de Emilia Pardo Bazán, unha efeméride que marca o comezo dunha programación organizada pola Real Academia Galega e a Casa-Museo Emilia Pardo Bazán que se estenderá durante todo o ano. A actividade central, a celebración do Congreso Internacional Emilia Pardo Bazán, cen anos despois, terá lugar a finais de outubro, cadrando coa chegada á Coruña da exposición Emilia Pardo Bazán. El reto de la modernidad, na que a RAG participa achegando case un terzo das pezas. Pero a institución que preserva boa parte do legado da escritora tamén a recordará no día do seu cabodano cunha lectura colectiva da súa obra na que especialistas na súa figura e literatura ou docentes compartirán protagonismo cun grupo de nenos e nenas do CEIP Emilia Pardo Bazán. O acto poderá seguirse en directo dende a canle de Youtube da RAG.\nArtigo anteriorFundación Menela presenta a II edición do proxecto ‘Xacobeo Autismo, un camiño para todos”\nSeguinte artigoMarín volve conseguir o distintivo de Bandeira Azul para todos os seus grandes areais


Última actualización de hace 2652 días en Montse Pereiro Arias\nPero no ámbito escolar non todo é fácil, bonito e perfecto; senón que, como ocorre en todo, ten a súa parte oscura e os seus aspectos negativos. Por tanto, pasarei a presentarvos a outra cara (a negativa) da peza "escola" facendo alusión ó fenómeno de violencia escolar que impregna actualmente e cada vez con maior intensidade nos centros educativos e que fai que a tarefa educativa se complique ampliamente.\nEntendemos o acoso escolar como un continuado e deliberado maltrato verbal ou modal que recibe o neno/a por parte dos seus compañeiros, que se comportan con él cruelmente co obxeto de sometelo, intimidalo, amenazalo ou obter algo mediante o chantaxe e que atenta contra a dignidade do neno e os seus dereitos fundamentais.\nEstadísticamente, o tipo de violencia dominante é o emocional e dáse mayoritariamente na aula e patio dos centros escolares. Os protagonistas dos casos de acoso escolar adoitan ser nenos en proceso de entrada na adolescencia (12-14 anos), sendo lixeiramente maior o porcentaje de nenas no perfil de víctimas.\nEste tipo de violencia escolar caracterízase por unha reiteración encamiñada a conseguir a intimidación da víctima, implicando un abuso de poder en tanto que é ejercida por un agresor máis forte que aquela. É común que o suxeito acosado viva aterrorizado coa idea de asistir á escola e que se mostre moi nervioso, triste ou solitario na súa vida cotiá. Nalgúns casos, a dureza da situación pode acarrear pensamentos sobre o suicidio e a súa materialización, como ocorreu no caso do primeiro artigo que Lourdes nos mostrou na clase e do que a continuación pasarei a falar.\nSeguindo os casos que se comentaron na clase, xurdiron dous interrogantes ¿Qué puido fallar? ¿Que responsabilidade ten o asesor? A primeira reflexión que apareceu foi a de non deixar pasar as cousas por alto baixo ningún concepto, temos que estar moi atentos para detectar se aparece algún tipo de problema e atallalo antes de que sexa demasiado tarde. Ante calquer mínimo indicio, sexa do tipo que sexa, debemos actuar, sempre que sexa posible proactivamente. O centro no seu conxunto (non so director ou xefe de estudios) é quen ten que estar atento ante calquer indicio de violencia que poida aparecer, e incluso adiantarse antes de que aparezan. Por iso, son os profesores, orientador, familias, alumnado...quenes teñen a responsabilidade de que isto se leve a cabo, non só o orientador. Este será quen faga proposicións, pero non toda a responsabilidade recae únicamente sobre él.\nTamén se fixo alusión á actitude dos compañeiros, peza clave neste gran puzzle. Debemos comezar por traballar a educación en valores, a moral, a empatía cos nenos dende que son pequenos. Non se pode aceptar que actúen como elemento pasivo ante casos como estes, e que non se inmuten cando nun autobus, día tras día, unha nena ten que ir de pé porque os seus compañeiros non a deixan sentarse, como ocorre no suceso que se explica no segundo texto “El bus de Mónica como metáfora de España”\nOutro aspecto que me parece importante resaltar é que a sociedade de hoxe en día ten como telón de fondo a violencia, de ahí que os nenos a vexan como algo cotiá.\n¿Que podemos facer ante esta situación? A prevención debe realizarse en distintos niveis:\nUnha prevención primaria sería responsabilidade dos pais (aposta por unha educación democrática e non autoritaria), da sociedade en conxunto e dos medios de comunicación (en forma de autorregulación respecto de determinados contidos).\nUnha prevención secundaria serían as medidas concretas sobre a poboación de risco, é dicir, os adolescentes (fundamentalmente promover un cambio de mentalidade respecto á necesidade de denuncia nos casos de acoso escolar aínda que non sexan víctimas deles), e sobre a poboación directamente vinculada a esta, o profesorado (en forma de formación en habilidades axeitadas para a prevención e resolución de conflictos escolares).\nE por último, unha prevención terciaria serían as medidas de axuda ós protagonistas dos casos de acoso escolar.\nComo síntese gustaríame dicir que o conflicto forma parte da vida e é un motor de progreso pero en determinadas condicións pode conducir á violencia. Para mellorar a convivencia educativa e previr a violencia é preciso ensinar a resolver conflictos de forma constructiva, mediante o pensamento, o diálogo e o negocio. Aprender a convivir é unha das finalidades básicas da educación por iso na sociedade actual non hai sitio para a violencia, o maltrato, o acoso escolar...


Xogo en liña Barbie 50 anos de verán. Xoga o xogo en liña gratuíto Barbie 50 anos de verán. Baixo o xogo. Barbie 50 anos de verán Xogos Xogos para nenas - gl.gamegame24.com\nBarbie sempre foi un amante da moda e estilo, todo o mundo sabe diso!\n© sgames.org -. Xogo en liña gratuíto Barbie 50 anos de verán () Play Galiciaé xogo online flash Barbie 50 anos de verán de balde. Non esqueza clasificar este xogo Barbie 50 anos de verán e compartir ese xogo cos seus mellores amigos.\nXogo Barbie 50 anos de verán Online\nDescrición do xogo Barbie 50 anos de verán liña. Como xogar o xogo en liña Barbie sempre foi un amante da moda e estilo, todo o mundo sabe diso! Neste verán, ela decidiu mergullar no mundo do medio da moda do século pasado, que foi dominada polos vestidos exuberantes ata o xeonllo de cores vivas, de xeito que unha persoa de nosas fashionistas!\nAvaliar este xogo: Xogado: 32014\nBarbie 50 anos de verán ( Votos795, Avaliación Secundaria: 4.59/5)


Grifo de baño para vasos cun só burato\ncasa / Grifos de baño / Grifos de baño de caída de auga / Waterfall Grifo de baño de un só orificio cromado\nEsta billa de lavabo de deseño contemporáneo é o máis recente deseño e fabricación máis recente. Cumpre os requisitos europeos. Estou satisfeito de que esta billa de baño de primeira calidade embelleza o seu baño, presenta un bo prezo por cartos e permite unha vida sublime e acolledora. A billa da fervenza non ten salpicaduras nin ruídos de auga: a auga e o aire están incorporados para manterse afastado dos salpicaduras de tensión extrema. Empregando boas válvulas cerámicas, con excesiva resistencia á temperatura, dureza excesiva, resistencia ácida e álcali e propiedades anti-envellecemento. Os interruptores lentos particulares non provocan explosións de tubos e axúdanche a evitar o desperdicio de auga nun 30%. No caso de mercar esta billa para o lavabo dentro da billa wowow, pode ser bo á hora de mercar.\nA transformación da bañeira está feita de latón de alta calidade, 100% sen chumbo e níquel, resistente para protexer o seu benestar\nO mesturador monomando facilita a configuración do fluxo de auga ou a temperatura, doado e sensato\nGrifo de caída de cascada con burbulla de ABS, auga suave, sen salpicaduras de auga, ata un 30% de aforro de auga, cómodo e tranquilo\nEsta billa converteuse en cartucho cerámico, por 500,000 casos verificados, é robusta e non ten fugas de auga\nCoincide coa maioría dos lavabos ou pías. Conexión normal de 3/8 polgadas normal, configuración sinxela\nOperar: mestura de auga fría e morna\nPrezo circulante: 2 GPM (7.5 l / min) A maioría\nCepa: 3-5 bar\nDiámetro do espazo: Φ32mm\nConexión normal 3/8 "normal\nPeso: uns 1.3 kg\nListado de embalaxe:\n1 x billa de inodoro\n1 x Equipo de montaxe\nToallero moderno negro mate con estante\nWOWOW Mezclador de lavabo alto cromado


Calendario de competicións por equipos - fgtenis\nEstás aquí: iniciación / Competición / Calendario de competicións por equipos\nCampionato Galego por Equipos Benxamín masculino e feminino.\nCampionato Galego por Equipos Alevín masculino e feminino.\nCampionato Galego por equipos infantil masculino e feminino.\nCampionato Galego por Equipos Júnior masculino e femenino.\nCampionato Galego por Equipos Absoluto masculino e feminino.\nCampionato Galego por Equipos Veteranas + 35 feminino.\nCampionato Galego por Equipos de Veteranos + 45 masculino.\nCampionato Galego por Equipos de Veteranos + 60 masculino.\nNo seguinte enlace pódese consultar os regulamentos específicos de cada categoría:\nNa categoría de Veteranos + 60 modifícase o sistema de xogo a 4 individuais + 2 parellas.\nNa categoría Benxamín, ofrécese a opción para que os clubs poidan organizar nunha mesma sede varios encontros ao mesmo tempo.\nRetómase a sanción por non enviar as actas na data acordada, que recordamos que é o Martes as 12:00.\nSistema da Copa Davis:\nCando o equipo visitante non se presente a xogar, e o equipo local siga xogando, non contará ese encontro para a Copa Davis.\nCando o equipo local non queira xogar, e o equipo visitante si, ese encuentro sí computará no sistema Copa Davis.\nRecomendamos cos equipos estuden o seu calendario en todaslas categorías. Unha vez analizado, cando se detecten encontros programados a mesma hora, solicitamos que envíen as modificacións do horario de xogo o antes posible para que todoslos equipos poidan organizarse con tempo.\nA longo da próxima semana actualizarase o ranking na aplicación. Os equipos deben revisar a orde dos xogadores que teñan o mesmo ranking para ordealos correctamente.\nO comité de competición.


O xulgado aceptou o recurso interposto pola CIG, que critica a falta de diálogo de Abel Caballero. O sindicato insiste en que a falta de persoal “está a poñer en grave risco a integridade da cidadanía”\nUnha protesta dos bombeiros no pleno de Vigo\nO Xulgado do Contencioso Administrativo número 1 de Vigo decidiu anular o decreto de servizos mínimos imposto polo Concello na folga indefinida iniciada o pasado 14 de agosto no servizo de bombeiros para denunciar que a falta de persoal “está a poñer en grave risco a integridade dos efectivos e da cidadanía”. A decisión xudicial, contra a que aínda cabe recurso, chega tras o contencioso presentado pola CIG.\nPara o representante deste sindicato no corpo de emerxencias, Miguel Uclés, a sentenza é fundamental tanto para o colectivo como para a veciñanza de Vigo “porque volve constatar o que levamos tempo denunciando e polo que comezamos a folga indefinida: que o Concello está a cometer ilegalidades contra o noso servizo que poñen en perigo a seguridade dos traballadores e a propia veciñanza da cidade”.\nUclés lembrou que con anterioridade o xulgado xa lles dera a razón a respecto do decreto municipal e as súas condicións laborais. “Agora a xuíz determina que os servizos mínimos que foron impostos ao inicio da folga non son legais porque non foron deseñados para garantir a seguridade da cidadanía”. Ao mesmo tempo, sinalou que a falta de diálogo e de negociación por parte do alcalde e do Goberno local está a levar a situación ao límite, poñendo en grave risco a integridade dos efectivos e da veciñanza.\nDiante disto, quixo trasladar de xeito público todo o apoio da CIG, como principal forza sindical da bisbarra, á loita dos bombeiros, ao tempo que lle fixo unha advertencia directa ao Goberno local: “Iremos até o final na depuración de responsabilidades no caso de que esta situación teña consecuencias negativas para algúns bombeiro ou para a cidadanía”.\nTags: Concello de Vigofolga indefinidaJuzgado de lo Contencioso Administrativo número 1 de Vigoservizos mínimos\nO mantemento das zonas verdes de Vigo, en folga indefinida


Maquillaxes para os ollos para inspirarte na noite de Halloween | Creatividades en liña\nInspírate nestes maquillaxes para os ollos de Halloween\nNon todos o temos o talento necesario para entrar nos detalles que requiren certos maquillaxes, como os deste artista que serve perfectamente para inspirar esa noite de Halloween que chega moi rápido. Unha artista que amosaremos a continuación algúns dos seus traballos para que poida levar algúns dos seus detalles ou ideas para esa noite "terrorífica".\nTal Peleg valerá perfectamente para que rexistres algunhas das composicións especiais que pinta eses ollos que toma como lenzo. Das letras do alfabeto a esa muller que pasa pola noite coa lanterna ou o corpo agonizante da noiva princesa que busca ao seu prometido. Unha serie de maquillaxes de gran calidade e talento.\nEntón, se tes alguén preto que teña talento na maquillaxe, pasa por esta páxina para atopalos esquinas dos beizos mostrando cortes ou un gatiño que aparece entre as pestanas ou as cellas.\nIdeas que non son tan difíciles de imitar, aínda que se o conseguimos pinta Eduardo Tesoiras, quizais teñamos algunhas complicacións, a non ser que pareza a da imaxe compartida.\nPeleg tamén usa películas de terror como The Shining, protagonizada por Jack Nicholson, para traernos ás dúas mozas do salón, que é precisamente un dos momentos máis terroríficos das películas de terror da historia.\nAquí recollemos aos máis curiosos e talentosos para que inspirarse neles por esa noite de Halloween á que estamos cada vez máis preto. Tamén tes estas unhas terroríficasoutros gran maquilladora para HalloweenE 5 paquetes de iconas para Halloween os que non poden estar ausentes esta semana.\nSeguiremos esta semana compartindo contido relacionado con Halloween con máis ideas, iconas e todo tipo de paquetes. Deixámosche con Facebook de Val do Peleg.\nCamiño completo ao artigo: Creativos en liña » xeral » Artistas » Inspírate nestes maquillaxes para os ollos de Halloween\nCrea un logotipo escrito a man con Photoshop\nAdorables gatiños capturados en momentos divertidos


O Álvaro Cunqueiro amplía a área de lavado de escopias | Noticias de Vigo\nO Álvaro Cunqueiro amplía a área de lavado de escopias\nTrátase de ampliar e acondicionar a área de ultradesinfección para asumir a maior actividade derivada da implantación do Programa de Detección Precoz de Cancro Colorrectal\nPor Noticias Vigo o 25/02/2018 | Sección: Galicia,Sanidad,Vigo\nO Diario Oficial de Galicia publicou, na súa edición do mércores, unha Resolución da EOXI de Vigo pola que se anuncia a licitación da obra de reforma da área de lavado de escopias do Hospital Álvaro Cunqueiro, cun orzamento total de 108.900.000 euros.\nTrátase da ampliación da área de ultradesinfección de escopias xeral -instrumental utilizado para a realización de exploracións diagnósticas e terapéuticas aos pacientes-, co obxecto de asumir o incremento de actividade resultante da implementación do Programa de Detección Precoz de Cancro Colorrectal e que obriga a unha maior utilización e rotación deste instrumental.\nEsta zona, emprazada na planta -1, é compartida polos servizos de Pneumoloxía, Uroloxía, Cirurxía xeral e Aparello Dixestivo.\nCon esta actuación, dotarase a área dun espazo físico con maior superficie, o que posibilitará a incorporación de novo equipamento. Así, unha vez rematada a reforma, dotarase con 1 lavadora e 3 puntos de lavado máis, pasando a dispoñer dun total de 8 lavadoras e 7 puntos de lavado. Ademais, habilitarase unha zona especifica e diferenciada para secado. Con este proxecto vaise mellorar tamén as condicións de intimidade dos pacientes, habilitándose un acceso especifico á sala de espera.\nEsta área é atendida por 11 TCAES (Técnicos de Coidados Auxiliares de Enfermaría) que rotan polo servizo.\nEn definitiva, coas actuacións a desenvolver vaise mellorar en gran medida a capacidade, os circuítos, a seguridade e a eficiencia da área; ademais dos aspectos de intimidade dos pacientes.\nO Álvaro Cunqueiro amplía a área de lavado de escopias added by Noticias Vigo on 25/02/2018\nAs protestas polo peche de camas na área sanitaria…\nMarea de Vigo apoia ao persoal do sergas e da…\nAna Pontón: “A área sanitaria de Vigo ten que…\nUn lavado de cara para tu casa\nDestapado un novedoso método de lavado de dinero…\nPrograma de lavado de todas as beirarrúas do Concello de Mos


Ana Miranda defenderá en Bruxelas a protección e beneficio público dos montes en man común - Novas - BNG - Bloque Nacionalista Galego\nAna Miranda defenderá en Bruxelas a protección e beneficio público dos montes en man común\n14 Nov 2016 ás 13:30\nparlamentoeuropeo ana-miranda forestal\nO BNG participa na 1º asemblea europea en defensa dos bens comúns\nO BNG participa en Bruxelas na 1a Asamblea Europea en defensa dos Bens Comúns e reclama que os Gobernos galego e español deixen de ameazar coa privatizacion dos bens e recursos colectivos.\nEntre o 15 e o 17 de novembro o Parlamento europeo acolle o chamamento de centos de organizacións na defensa dos bens comúns fronte á privatización e a mercantilización. É a 1a Asamblea que se reúne a nivel europeo na defensa dos Bens Comúns, bens e recursos colectivos, que se ven amenazados por decisión gubernamentais que apostan pola privatización, foro no que se debaterán fórmulas para crear unha rede europea dos Bens Comúns.\nO BNG participa neste movimento a través da portavoz nacionalista en Europa, Ana Miranda, que explicará en Bruxelas a situación única en Europa dos montes en man común en Galiza, acompañada de Alfredo Pereira, presidente da Organización Galega de Comunidades Veciñais de Montes en Man Común.\n“Os gobernos deben identificar, crear, administrar, rexenerar e coidar os bens comúns, e non ameazalos con privatizalos e especular, como pasou en Galiza coa Lei galega de Acuicultura, con Corcoesto, coa amenaza sobre novos proxectos mineiros especulativos, coa ameaza de especulación, no monte ou coa privatización da auga”, afirmou Ana Miranda, quen falará destas ameazas no foro comunitario.\nAna Pontón reta a Feijóo a comprometerse coa transferencia da AP-9 no primeiro pleno da Cámara Galega


A quinoa é unha semente considerada polas súas características nutricionais fonte de proteínas e mais de fibra. É unha opción rápida e sinxela para os teus almorzos, xantares, merendas e ceas. Por iso, traémosche o novo vasiño de Quinoa Branca e Vermella de Mercadona, doada de preparar e que combina con multitude de alimentos quer doces quer salgados. É unha ...\nEntre as súas principais características, destacan a súa suavidade e mais a súa cremosidade. Esta barra de chocolate, de tan só 100 gramos, é ideal para a levares canda ti a calquera lugar e mais para lle dares ...\nO costume de elaborar e intercambiar ovos de Pascua está enraizado en moitos países, trátase dunha tradición que permite que a Pascua a gocen grandes e cativos. Mantén esta divertida tradición e fai que todos a gocen ao máximo coa variedade de chocolates de Pascua sen glute que Mercadona preparou para estas datas. Podes encontrar produtos como: os ovos con disquiños, figuras e piru...\nPrepara de xeito sinxelo as receitas máis saborosas cos caldos de Mercadona, elaborados con produtos frescos e naturais: caldos de polo –ou de polo baixo en sal–, de vexetais, de cocido, de peixe ou de paella de marisco e fideuá, listos para tomares. Poderás cociñar en apenas uns instantes unha sopa quente en calquera momento do día ou elaborar as receitas de sempre en moito menos tem...\nLarpeiradas ao grande!\nAs primeiras datas do ano son días de festa, de comidas familiares e de máxica espera ante a inminente chegada dos Reis Magos. Abraia pequenos e maiores coas Diverxuxes Hacendado, unha cómoda bolsa que contén no seu interior as larpeiradas máis divertidas.\nEscolle entre os caramelos brandos, as lamberetadas de goma, os caramelos comprimidos efervescentes, as mini hamburguesas doces ou os ...\nEstá listo para utilizares, non fai falta estonar os vexetais nin sofrixilos, grazas a isto aforrarás tempo na cociña. Ab...\nO novo Tarriño de froita variada con queixo fresco Hacendado é unha deliciosa sobremesa ou merenda axeitada para crianzas a partir dos seis meses. A súa textura é suave e cremosa, non contén conservantes nin colorantes. Para alén de ser apto para celíacos xa que tampouco contén glute. Está listo para o consumires!\nO Tarriño de froita variada con queixo fresco ...\nCabaza Halloween e Variedade de Xuxes\nConvértete en crianza ou participa con eles dunha das noites máis divertidas e enmeigadas do ano. Os máis cativos hante agasallar co seu mellor sorriso cando vexan a Cabaza Halloween e a Variedade de Xuxes Hacendado.\nConsegue a nosa divertida cabaza e encontra no seu interior os doces máis fantasmais. Todos eles sen glute e envoltos individualmente.\nCervexa Steinburg 0,0% sen glute\nDescubre a nova Cervexa Steinburg 0,0% sen glute, unha refrescante cervexa para gozaren todos.\nUnha cervexa para todos\nA nova Cervexa Steinburg 0,0% sen glute está dispoñible en dous envases: un pack de 6 botellas de 25 cl e un pack divisible de 6 latas de 33 cl.\nEsta cervexa ofrece un agradable sabor con 0,0% alcol, ideal para gozares entre amigos ou durante a comida.\nAlén diso, a nova Cervexa Steinburg...\n12 de septembro de 2017\nSe gostas das sobremesas, a nova torta sen glute de Mercadona, de améndoa con caramelo e cacahuetes, superará todas as túas expectativas: é unha combinación absolutamente irresistible que inclúe unha rica base de améndoa acompañada de crema de turrón, caramelo e cacahuetes torrados. Todo isto recuberto cunha fina capa de chocolate con leite. Soa ben, non si? Pois sabe moito ...


O Concello organiza o Día da Piragua Rois 2018 - Concello de Rois\nO Concello organiza o Día da Piragua Rois 2018\nPublished: Venres, 27 Xullo 2018\nO Día da Piragua Rois 2018 celebrarase o luns 13 de agosto en Pontecesures. Entre as 10:00 e as 12:30, os nenos e nenas do concello de Rois que teñan entre 11 e 14 anos poderán gozar dunha xornada deportiva practicando piragüismo.\nPara anotarse é imprescindible saber nadar. As inscricións poden realizarse ata o xoves 9 de agosto no edificio multiusos de Rois (981816061) ou na casa do concello (981804109).\nAdemais, haberá transporte desde Urdilde, con saída no polideportivo ás 10:00h; e desde Rois, saíndo da casa consistorial ás 10:20h.\nA actividade está organizada polo Concello de Rois en colaboración co Club Náutico de Pontecesures.


En 1956 Camilo José Cela foi coñecer a Ernest Hemingway a El Escorial. Tiña curiosidade por ver se o escritor norteamericano era como se dicía e como el mesmo cría. Compartiron unha botella de Fino Macharnudo e, ao cabo do encontro, o escritor galego descubriu reforzadas todas as causas da admiración que lle tiña. Porque nesta cita o novelista de Padrón descubriu «un home extraordinario, exemplarmente situado por riba das convencións». Ao tratalo, Cela reafirmouse na moita admiración literaria que lle tiña. Así llo contou nunha entrevista ao tamén escritor Manuel Vázquez Montalbán, que xa se decatara de que había entre eles características similares: «Visión directa da realidade, impulso poético, profundo humanismo e solemne culto á vida».\nSobre os recursos literarios de Hemingway que máis valoraba, Cela tampouco amosou ningunha dúbida. O que máis admiraba no americano era «a sinceridade, aquilo que endexamais é un recurso». E engadía con firmeza: «A min Hemingway gústame, si, sen reservas». ¿E parecíalle acertada a súa visión de España? O Nobel de Padrón tampouco tiña dúbidas ao respecto: «Non se trata de acertar ou non. Para min, quedouse fóra nalgúns matices, pero adiviñou o substantivo de España. Nunca un escritor de lingua non española nos intentou ver con máis amor». Nada menos.\nO que máis asombraba a Cela era que Ernest Hemingway -ao igual que Pío Baroja- describía «un mundo de primeira man cuns ollos novos estreados cada mañá». Que era a súa maneira de describir un estilo literario limpo, directo e profundo. Isto non quere dicir que Cela se identificase con el no plano literario. Mais ben esa identificación producíase e sentíaa «no aspecto humano, que, en definitiva é o único que importa».\nNo plano literario, a novela que prefería de Hemingway era O vello e o mar. E non deixa de ser curioso que cando chegou a noticia da morte do norteamericano, Cela estivese a reler a súa obra. Quizais porque poucos españois daquel tempo podían presumir de coñecer a nosa terra tan ben coma el. E entre os estranxeiros, quizais só John dos Passos podía encarnar unha comparanza acreditada.


CLUB CICLISTA ARAGONTA: Xornadas de ciclismo\nXornadas de ciclismo\nOs monitores do clube ciclista Aragonta, Miguel Fernández e Gabriel Vaqueiro Gómez, a través da escolas de ciclismo, organizan unhas xornadas no que se desarrolarán diferentes actividades, sendo principal a práctica do ciclismo. Animamos a os cativos a participar nestas novedosas xornadas, e a convivencia entre ciclistas da zona!!!! Para máis información contactar con Miguel 629967878 ou ccaragonta@yahoo.es\nAs actividades serán dúas semanas comprendidas entre o 20 e o 31 de xullo, podendose anotar a unha ou dúas semanas, da igual o orde. Esperamos que esta nova experiencia sexa do agrado dos nenos e nenas de Salceda de Caselas, e o compromiso do Club ciclista Aragonta co deporte base.\nAPURADE E ANOTARVOS QUE AS PRAZAS SON LIMITADAS !!!!\nPublicado por CLUB CICLISTA ARAGONTA en 16:30


Protección fronte ao SARS-CoV-2. Orientacións para a selección de luvas.\n“Orientacións para a selección de luvas” Infografía.\n“Orientacións para a selección de luvas” Vídeo.\nO uso de luvas non substitúe o lavado de mans, pero é útil para previr a aparición dunha enfermidade por transmisión de axentes biolóxicos infecciosos procedentes de contactos con persoas ou obxectos.\nEsta documentación complementa ás recentemente editadas “Orientacións para a selección de protección respiratoria” Infografía e Vídeo.


Ames licita as obras de mellora das rúas Fragua e Xunqueira de Bertamiráns, financiadas polo Plan Único\nAs obras executaranse sobre unha superficie de 1975 metros cadrados e inclúen a mellora do pavimento, a execución dunha cuneta de 60 metros de seguridade e a colocación de catro sinais de stop\nO Concello de Ames vén de aprobar a licitación das obras de Rúa Fragua e Xunqueira, financiadas Plan Único (POS+ 2020) que suporán un investimento de , 73.633,29 euros. As obras executaranse sobre unha superficie de 1.975 metros cadrados e inclúen a mellora do pavimento, a execución dunha cuneta de 60 metros de seguridade e a colocación de catro sinais de stop.\nEn ambas rúas está prevista a mellora da capa de rodaxe con 6 cm de aglomerado en quente tipo AC16 B50/70 sobre unha superficie de 1975 m2, -dos que 530 m2 atópanse no inicio da actuación e 1.445 m2 atópanse no final- e en dous treitos intermedios de 435 m de lonxitude de 6 m de ancho medio e 55 m de lonxitude e 5 m de ancho medio.\nO proxecto contempla que na superficie de 1975 m2, previo ó estendido da capa de rodaxe, levarase a cabo o fresado do pavimento existente, mentres que para os tramos intermedios de 435 m e 55 m de lonxitude, levarase a cabo a reparación de fochancas e o perfilado de mordentes ao 15% da superficie no treito de 453 metros e ao 10% da superficie no treito de 55 m con 10 cm de grava e tratamento asfáltico semiprofundo.\nCompletan as obras a execución de 60 m de cuneta de seguridade, previa limpeza e recuperación da súa sección, e a sinalización horizontal e a vertical coa colocación de 4 sinais de stop.\nEstas obras saen a contratación logo da declaración de necesidade efectuada pola Concellería delegada de Obras e Servizos Básicos.\nPara o concelleiro de Obras e Servizos e deputado provincial, Blas García, esta é "unha actuación importante que mellorará notablemente unha das zonas máis transitadas de Bertamiráns, que ademais forma parte dunha programación de actuacións que van enlazadas entre si, como son a apertura do viario da Travesía da Agra que desemboca na rúa Fontaldeiro, así como futuro arranxo do acceso de Cantalarrana ao límite co concello de Brión".\nO concelleiro engade que "cando esta serie de obras rematen a zona que conforma Cantalarrana e o entorno das rúas Fragua e Xunqueira cambiará de maneira importante, e mellorará o acceso tanto de vehículos como de persoas ao crear unha nova mazá".


Última actualización de hace 2065 días en Nahyr\nTras realizar un pequeno percorrido polo traballo desenvolvido na materia de formación e desenvolvemento profesional do profesorado, recollendo aquelas evidencias máis significativas do meu proceso de aprendizaxe, considero oportuno realizar unha conclusión a modo de reflexión que supoña o punto e a parte de dita materia, posto que continuaremos indagando sobre este ámbito de coñecemento.\nPrimeiramente gustaríame explicar o que supuxo para min o desenvolvemento desta materia a través da Red Social Stellae.\nNun primeiro momento, cando na clase se nos presentou o requirimento de traballar a través desta rede, a miña reacción foi de inquietude e preocupación posto que como tiña a experiencia do pasado ano sabía o que requiría unha metodoloxía de traballo deste tipo: moita continuidade no seu desenvolvemento, moita dedicación, horas para facer un post, desesperación por non ver reflectido o traballo realizado, e un longo etcétera. Por outra banda e de forma contraditoria, tiña unha sensación de curiosidade por este novo reto e de tranquilidade porque a pesar de todo o traballo que supuxo para min a materia de Tecnoloxía Educativa os resultados foron moi bos, polo que pensei que se seguía a mesma liña de traballo constante vería reflectidos os froitos do meu esforzo. A raíz disto os meus sentimentos foron situándose na perspectiva positiva e os aspectos negativos foron mermando.\nComecei esta nova etapa na rede social por medio das tarefas encomendadas en torno ós coñecementos previos acerca do ámbito da formación e desenvolvemento do profesorado, e pouco a pouco fun introducindo reflexións sobre as cuestións abordadas nas sesións de clase e sobre aquelas que eran do meu interese e estaban relacionadas coa materia.\nDe forma paralela tratei de estar atenta ás aportacións dos meus compañeiros, para así aumentar os meus coñecementos e incluír nas súas entradas as miñas opinións, valoracións, suxestións…\nXa centrándome na metodoloxía de traballo desenvolvida a partir desta rede social, gustaríame salientar aquelas cuestións que para min permite e favorece un traballo destas características: permite desenvolver unha aprendizaxe autónoma, fundamentada nos nosos centros de interese; favorece a interacción e a colaboración entre nós, dando lugar a un feed-back con moito valor a nivel educativo; permite tratar os contidos teóricos de forma personalizada, o que da lugar a diversas perspectivas da mesma cuestión e polo tanto a un enriquecemento da aprendizaxe; esperta en nós o sentido da curiosidade e incítanos a indagar sobre aquilo que nos interesa; favorece a actitude crítica, dada a variedade de opinións e as fontes de información consultada que é preciso contrastar…\nComo aspecto negativo salientaría, ó igual que o ano pasado, a percepción persoal de que detrás dunha entrada hai moito traballo e moito tempo de dedicación que moi poucas veces se percibe na mesma, o que habitualmente se traduce nun sentimento de frustración e insatisfacción.\nA modo de autoavaliación, gustaríame destacar que a miña participación na materia e na rede social foi activa, aínda que podería ser maior se dispuxese de máis tempo para poder adicarlle. Gustaríame ter participado máis nas aportacións dos meus compañeiros, ter traballado e afondado sobre outras cuestións, como por exemplo o código deontolóxico dos docentes ou o profesorado novel, pero por cuestións de tempo tiven que priorizar e foime imposible tratar todos os aspectos que me houbese gustado.\nConsidero que a nivel de contido tratei todas as temáticas e desta forma comprendín e asimilei as cuestións máis relevantes da materia.\nTralo paso da materia a árbore foi medrando pouco a pouco co traballo realizado nas diferentes sesións de clase e coas diferentes aportacións que tanto eu como os meus compañeiros fomos realizando á Rede Social Stellae. O tronco medrou e fíxose robusto, e con el todos aqueles contidos teóricos básicos que dan soporte ó afondamento na cuestión da formación e desenvolvemento profesional do profesorado. Pouco a pouco foron xurdindo ramificacións, que se foron afianzando e abriron paso ó tratamento de diferentes temáticas sempre relacionadas coas tratadas no punto de partida.\nA árbore non deixa de medrar, non é estática e polo tanto seguirán xurdindo ramificacións e pólas que darán lugar a diferentes froitos. O coñecemento e tratamento da formación e desenvolvemento profesional do profesorado non remata nas ramificacións presentadas, senón que continúa por diferentes camiños que co paso do tempo poden irse construíndo e reconstruíndo.\nPara rematar o e-portafolios que recolle as evidencias do meu proceso de aprendizaxe na materia de formación e desenvolvemento do profesorado, gustaríame presentar un fragmento de Esteve (s.d.) que para min reflicte unha reflexión que debería ter cabida en todos os mestres.\n“Na profesión docente traballamos con persoas e non con cousas. As cousas permanecen en silencio e non son capaces de interpelarnos, pero traballar con persoas implica aceptar una interrelación persoal na que esas outras persoas nos someten a proba, pois son capaces de interrogarnos, de poñernos en cuestión cos seus interrogantes e de elaborar un xuízo sobre nós. Ademais, dende a perspectiva do mestre, non sempre resulta fácil tomar decisións sobre persoas, e hai ocasións en que os mestres descobren que, coas súas avaliacións, poden afectar de forma importante ó futuro dun alumno”.


A HORA DOS MOUROS: De lagoas, mouros e encantos\nDe lagoas, mouros e encantos\nHoxe preséntovos outro anaco das tradicións e lendas recollidas a Víctor Ramil Barja, o veciño do Freixo protagonista da nova anterior Ao carón da televisión.\nNunha das ocasións que o visitei para fotografar a peza, mencionoume a existencia duns lugares coñecidos como lagoas, repartidas por toda a parroquia ao pé do camiño vello, que describiu como unhas estruturas de forma afondada e circular con base cóncava dunhas dimensións aproximadas de seis a dez metros, que botaban case todo o ano anegadas, de aí o seu nome.\nVíctor levoume a un destes lugares, coñecido como As Lagoas, no monte da Veiga da Nata próximo ás mámoas do Bustelo e ao círculo lítico do Bidueiral, na parroquia do Freixo. Contou que fai anos que fixeran un muro para pechar a finca ao pé do camiño e os seixos que empregaron para a súa construción, sacáronos da base da lagoa onde estaban semienterrados a modo de pavimento.\nMenciona tamén a existencia de varios destes lugares, media ducia polo menos, que segundo seu avó lle contou: eran sitios dende os que se comunicaban os mouros, facendo grandes lumeiradas que se podían ver dende outros altos e alertaban dun posíbel perigo ou aviso.\nRelatoume ademais unha anécdota que contaba un veciño seu xa finado, que cando o bispo viaxaba de Ferrol a Mondoñedo polo antigo camiño que pasa polo Freixo, se había perigo na zona (foraxidos, pasos pechados pola neve,...), prendían unha destas lumeiradas, para alertar á comitiva do bispo, que mudaba o seu itinerario.\nA Lagoa das Curuxas e a Lagoa de Penas do Seixo\nUnha destas lagoas, a Lagoa das Curuxas foi descrita xa polo ortigueirés Federico Maciñeira que recolleu unha serie de tradicións que a relacionaba cos mouros e máis concretamente cos encantos.\nTamén no ano 1992 a Lagoa de Penas do Seixo, foi noticia no xornal La Voz de Galicia, onde o seu titular afirmaba: En Pena do Seixo, en As Pontes, la noche del 23 de junio se comienzan a oír sonidos misteriosos, que algunos vecinos atribuyen a sapos.\nA nova en concreto recollía o manifestado por varios veciños que aseguraban que nese lugar entre a media noite de San Xoán e até as cinco da mañá, escoitábase un misterioso son como de campaniñas. Segundo afirmaban os veciños o son continuaba uns poucos días e remitían co fin da lúa de San Xoán. Algúns expertos aseguraban que se trataba dun «sapo campaniñeiro», similar ao que Atahualpa Yupanqui adicara a súa famosa canción titulada «Sapo cancioneiro».\nExisten ademais unha serie de tradiccións relacionadas coa lagoa da Pena do Seixo, como o dito seguinte: “Cando a Pena do Seixo se vaia de aquí, vila de As Pontes ¿qué será de ti?”. O dito segundo algúns veciños afirmaban, vaticinaba as extraccións de seixo que se levan efectuado por toda a zona. Outro dos ditos sobre a lagoa da Pena do Seixo, afirmaba que todo aquel que remexera nela, faríase rico, cumpríndose só nas persoas que descoñecían este feito.\nEtiquetas: arqueoloxía, espazos, patrimonio\nPois hoxe que tiven máis tempo (xa que por fin rematei os exames)dediqueime a ver o teu blog. Chamoume moito a atención esta entrada, moi curiosa.\nMoi interesante o traballo etnográfico, noraboa.\nCando teña a conexión un pouco máis enteira a ver se podo intervir algo máis, agora colgaseme hora si hora tamén.\nE o dito moito millor a foto actual que a anterior, danme gañas de cambiar a miña por fotos da miña nenez, a época na que sen dubida meior saia nas fotos.\nUn Saudo de novo e Boas Festas.


Encontros na terceira fase en Borneiro\nCarballo: Encontros na terceira fase en Borneiro\nA participación na andaina nocturna, celebrada o luns, foi a maior de todas as edicións. ana garcía< span>\n13/08/2014 07:00 h\nNa madrugada do luns para o martes tivo lugar a ducodécima edición da Ruta das Estrelas do Concello de Cabana, unha actividade que xunta as ganas de camiñar, as de sentier a aventura de botarse ao medio do monte e ir ao alto dunha montaña de noite sen medo (ao vernos protexidos por toda a xente que nos acompaña) e, sobre todo, a de extasiarse ante o maior espectáculo posible: a contemplación de varios núcleos de poboación ao mesmo tempo e do espectáculo do ceo estrelado, que fascinou á humanidade dende sempre. Á convocatoria respondeu unha das maiores cantidades de xente que se recordan nesta iniciativa: ¡No aparcadoiro do Castro de Borneiro presentáronse da orde de 300 persoas!\nAo pouco de poñérmonos a andar, veu a primeira sorpresa: aparecéusenos algo así como unha estrela móbil saíndo do oeste. Non era un avión (o avión leva luces intermitentes e esta luz era fixa): era a Estación Espacial Internacional, un enorme satélite artificial do tamaño dun campo de fútbol e habitado por tres astronautas, que dá unha volta á terra cada hora e media, a uns 28 000 km/h e a uns 350 quilómetros de altura e que, vindo do Atlántico, pasou cerca da vertical do sur do Reino Unido.\nUn pouco máis adiante, unha foto de postal: ao fondo da longa recta dunha das corredoiras, totalmente repleta de xente con pequenos focos (como se fósemos unha procesión da Santa Compaña) aparecéusenos un gran foco que nos iluminaba. Mesmo parecía que estaba posto adrede, pero non era máis que unha carambola: a lúa chea, que sorprendía pola súa luminosidade. Efectivamente, ese día a lúa estaba no seu punto máis próximo ao noso planeta, a uns 350.000 quilómetros. Ao cadrar ese momento coa fase de lúa chea, o resultado é que a estabamos a ver un 15% máis grande e un 30% máis brillante.\nPor fin chegamos ao cumio dunha montaña próxima a Borneiro. A min ese momento sempre me recorda ás escenas finais de Encuentros en la tercera fase, a famosa película de Spielberg na que un grupo de persoas contactan con extraterrestres nunha montaña.\nDo mesmo modo que na película de Spielberg, o cumio desa montaña fai como de anfiteatro natural para ver o firmamento e, tamén, para ver visitantes extraterrestres: as partículas deixadas polo cometa Swift-Tuttle baten contra a terra a uns 50 km/s e arden literalmente a uns 100 km de altura, dando lugar ao fermoso espectáculo das estrelas fugaces.\nA lúa xa mandaba na noite, pero ao evitaer a contaminación lumínica das farolas podíanse ver as principais referencias do ceo nocturno nese momento: a estrela polar (identificable en base á Osa Maior) a constelación de Escorpión coa súa capitá, a estrela xigante vermella Antares... e tamén dous dos planetas máis peculiares: Saturno e Marte. Por suposto, tamén alí estaban as constelacións de Casiopea e Perseo, de onde saían as estrelas fugaces, que a xente ía vendo mentres escoitaba as miñas explicacións. A atmosfera do momento e do lugar esperta dúbidas trascendentais: por que o ceo é escuro? Se fose infinito, con infinitas estrelas, tería que estar cheo de luz... A resposta... tena a xente que estivo alí.\nNa ruta houbo unhas 300 persoas\nSteven Spielberg Xunta de Galicia Reino Unido Comarca de Bergantiños Cabana de Bergantiños


Concello de Lugo | Este sábado disputarase a IX edición do Trofeo El Progreso-Cidade de Lugo de Deporte de Orientación\nEste sábado disputarase a IX edición do Trofeo El Progreso-Cidade de Lugo de Deporte de Orientación\n# Mércores, 30/03/2011\nA proba terá lugar o sábado día 2 de abril con saída e chegada no Colexio Galén\nO Concelleiro anunciou que a Corporación Municipal decidiu homenaxear a figura de Daniel Cordido poñendo o seu nome ao Polideportivo de A Piringalla\nO Concelleiro de Deportes, José Manuel Díaz Grandío, xunto con Luis Barrio, en representación de El Progreso, Eugenio Rodríguez, responsable da sección de deporte de orientación do Club Fluvial de Lugo, e Eduardo Núñez Torrón, Presidente do Club Fluvial de Lugo, presentaron hoxe a IX edición do Trofeo El Progreso-Cidade de Lugo de deporte de orientación, que terá lugar o vindeiro sábado día 2 de abril.\nA proba, que será puntuable para os federados e puntuable para a Liga Galega 2011, comezará as 9.00 horas no Colexio Galén coa distribución dos dorsais. A saída dos primeiros corredores está prevista para as 10.30 horas e a entrega de trofeos, sorteos e clausura terán lugar a partir das 13.30 horas.\nO Concelleiro de Deportes salientou que o deporte de orientación xa non é un deporte minoritario, xa que conta coa súa federación e ademais é unha actividade que gaña afección na cidade de Lugo.\nA novidade de este ano é o sistema de control nos percorridos, que realizarase a través de control electrónico, o que segundo destacou Eugenio Rodríguez supón un gran avance tecnolóxico. O responsable de deporte de orientación do Club Fluvial tamén sinalou a gran aceptación e progresión deste deporte e deste trofeo, que na súa primeira edición contou con 150 participantes e nesta novena terá máis de 350 participantes de 14 clubs de toda a comunidade galega.\nA proba contempla dúas categorías, unha con licenza federativa e outra sen licenza; neste caso pódese optar pola iniciación curta (P1) ou iniciación longa (P3).\nPercorrido 1: Aproximadamente 2.500 metros; 10 controis\nPercorrido 2: Aproximadamente 3.500 metros; 12 controis\nPercorrido 3: Aproximadamente 3.500 metros; 12 controis\nPercorrido 4: Aproximadamente 4.000 metros; 14 controis\nPercorrido 5: Aproximadamente 5.000 metros; 15 controis\nPercorrido 6: Aproximadamente 5.500 metros; 17 controis\nPercorrido 7: Aproximadamente 6.500 metros; 20 controis\nA zona de competición está situada a 2 quilómetros de Lugo, por encima da estación potabilizadora de auga do río Miño, coa zona de concentración no Colexio Galén. Estará sinalizado o seu acceso dende a N-VI e dende a estrada Lugo-Ombreiro.\nEntregarase trofeo ós tres primeiros clasificados en categorías de federados.\nUn lacón (Lacón Galego, Indicación Xeográfica Protexida), ós primeiros clasificados do P7 e do P6, e ás primeiras clasificadas do P6 e do P5, e tamén se fará entrega de camisetas conmemorativas.\nEntre tódolos participantes sortearanse ó finalizar a entrega de trofeos unha estancia con circuíto termal para dúas persoas no Hotel Balneario Río Pambre, dous lacóns, dous polos do 75 aniversario do Club Fluvial de Lugo e tres bonos por 4 sesións de SPA.\nDaniel Cordido Castro\nO Concelleiro de Deportes anunciou que a Corporación Municipal, de forma consensuada, acordou nomear ao Polideportivo de A Piringalla como Daniel Cordido.\nJosé Manuel Díaz Grandío destacou a importante labor desenvolta por Daniel Cordido, que “adicou toda a súa vida a potenciar o deporte dende a base”. O Concelleiro explicou que o longo do mes de abril procederase a facer efectivo este cambio, que quedará reflexado cunha praca.\nDaniel Cordido Castro naceu en Lugo o 11 de novembro de 1950 e finou nesta mesma cidade o 2 de setembro de 2009, ós 57 anos de idade. Orfo de pais dende moi novo, toda a súa vida residiu na rúa 18 de Xullo, no barrio de A Milagrosa.\nCursou estudos na antiga Escola de Maestría Industrial, onde obtivo o título de oficial industrial e mestre industrial electricista. Desenvolveu a súa actividade profesional nas empresas Electricidad Luis Barrio, fábrica de conservas vexetais SOCOVESA, Chocolates Carmiña e Cafés Las Delicias ata que, na calidade de funcionario da Xefatura Provincial de Tráfico de Lugo, responsabilizouse, durante máis de 20 anos, dos servizos de mantemento deste organismo.\nA súa faceta de deportista abarcou numerosas disciplinas, non só como practicante senón tamén como adestrador, xuíz e directivo, sempre dun xeito completamente desinteresado e altruísta. Practicou atletismo, baloncesto, balonmán, fútbol e voleibol, en competicións federadas, ademais do ciclismo, actividade esta que o levou a facer o Camiño de Santiago en bicicleta, polo cal foi recompensado co premio Xacobeo 1992. Estaba en posesión das titulacións oficiais de adestrador nacional de baloncesto e balonmán, de instrutor xuvenil de fútbol e de árbitro de voleibol.\nFoi un dos fundadores da sección de baloncesto da SCD Milagrosa, da que tamén foi o seu primeiro adestrador. Da man de Daniel Cordido iniciaron ou completaron a súa formación, en distintas épocas, numerosas figuras do baloncesto provincial, galego e nacional, como o xogador internacional Manel Sánchez, o adestrador Juan Corral e os xogadores Manolito Díaz e Carlos Devesa, entre outros.\nDaniel Cordido foi asemesmo cofundador da Unión Deportiva Lucense de Balonmán (antes Unión Deportiva Chanca), club do que tamén foi adestrador e co que acadou o ascenso á categoría nacional.\nOs múltiples servizos de Daniel Cordido ó deporte complétanse coa súa faceta de informador deportivo, a cal o levou a colaborar en diversos medios, dende o xornal El Progreso ata a axencia EFE e o diario ABC. En todos eles ten publicadas numerosas crónicas, reportaxes e entrevistas, xa foran de fútbol como de baloncesto, balonmán e outros deportes.\nNa memoria de todos os lucenses, a figura de Daniel Cordido está presente nos só pola súa significación deportiva, senón tamén pola súa humanidade, xenerosidade e hombría de ben, virtudes que sempre constituíron o verdadeiro guieiro da súa conduta e que tratou de inculcar a cantos rapaces se iniciaron da súa man no deporte.


A Xunta resturará tamén unha das igrexas máis importantes da Semana Santa de Ferrol - Historia de Galicia\nArquitectura / Arte / Cascos Históricos / Destacadas 2 / Patrimonio\nSantuario das Angustias de Ferrol / foto patrimoniogalegonet\npor Redacción · 4 Xuñ, 2020\nA Xunta eliminará as humidades e restaurará o templo das Angustias de Ferrol. Trátase dun edificio do último terzo do século XVIII que é sede da Cofraría das Angustias e na que se participa activamente na festividade da Semana Santa de Ferrol. A obra terá un investimento de 122.015 euros e un prazo de execución de catro meses.\nTrátase, ante todo, de eliminar os importantes problemas de filtración que sufre o templo dende as obras no século XX no seu entorno. Para isto procederase a impermeabilizar o santuario, creando unha cámara para derivar a auga e protexelo contra as filtracións. Tamén se renovarán os panos das súas paredes verticais e o morteiro de cal das súas fachadas. No tellado faranse obras de mantemento con substitución de tellas.\nO templo das Angustias foi fundada en 1768 pola Congregación de Nosa Señora das Angustias. É un ben catalogado e recollido no PXOM de Ferrol, que se sitúa tamén no ámbito de protección do Camiño inglés.\nTemas: 1768Barrio da MagdalenaCamiño inglésCongregación de Nosa Señora das AngustiasFerrolFerrol HistóricoSantuario das AngustiasSantuario das Angustias de FerrolSemana SantaSemana Santa de FerolXunta de Galicia\nSeguinte Un gran museo subterráneo unirá todos os edificios históricos do Museo de Pontevedra\nAnterior Saen á luz dez novos exemplos que demostran os grandes erros do visor de usos forestais da Xunta


Notas | Xuventude Galega | Juventud Gallega\n'O galego campa!' chega a 22 campamentos para traballar a igualdade e a sensibilización contra a violencia de xénero\nO galego campa!, o programa destinado a favorecer o uso do galego nos campamentos de verán e mais a facilitarlle ao monitorado formación e recursos para o desenvolvemento de dinámicas que animen os rapaces a se expresar nesta lingua, chega a 22 campamentos de verán. Suma ao traballo en lingua e mocidade o dos valores transversais da igualdade entre homes e mulleres, a educación para a paz e a prevención da violencia de xénero.\nO Certame Celtibérico de Bandas de Gaitas chega a súa décima edición cun completo programa cultural a celebrar os días 27 e 28 de xullo, nos municipios de Manzaneda e da Pobra de Trives. A presentación deste evento cultural tivo lugar en Ourense, e participaron o vicepresidente da Deputación de Ourense, Rosendo Fernández; o director da Real Banda de Gaitas, Xosé Lois Foxo; os alcaldes de Manzaneda e Pobra de Trives, Amable Fernández e Patricia Domínguez; e o director de Oca Manzaneda, Gustavo Sanmartín.\nUn ano máis a Asociación de Desenvolvemento Rural Serra do Caurel organiza o II CourelSon, Jazz e Blues na montaña\nComa no ano anterior, o obxecto de organizar estes concertos é o de amosa-lo dinamismo desta Serra, cun tipo de música alonxada de estridencias e de masificacións e que soará nos mellores escenarios do mundo, as airas dos pobos do Courel, todos e cada un dos venres do mes de agosto entre lusco e fusco. Tódolos concertos serán de balde, a partires das 20:00h.\nAs universidades públicas da Eurorrexión Galicia-Norte de Portugal lanzan o proxecto 'Universidades sem fronteiras'\nO proxecto ‘Universidades sem Fronteiras’ (UNISF) é unha iniciativa innovadora que “situará á Eurorrexión Galicia-Norte de Portugal como un actor influínte a nivel europeo na innovación universitaria e na creación de novas ferramentas de xestións transfronteiriza’. Participan as seis universidades públicas da Eurorrexión: Minho, Porto, Trás-os-Montes e Alto Douro, A Coruña, Vigo e Santiago de Compostela, e a Fundación Centro de Estudos Eurorrexionais.\nOrtigueira pecha o festival máis multitudinario dos últimos anos\nOs concertos do primeiro ano no que se programa da “Noite de Galicia” pecharon o domingo 14 unha edición cualificada por hostaleiros, veciños e visitantes como a mellor dos últimos anos e que se desenvolveu sen incidencias nin altercados de orde público. Unha completa programación cultural e musical de 4 intensos días nos que 80.000 visitantes gozaron das diferentes propostas da música Celta. Os concertos de Gwendal, Moving Hearts, Shooglenifty e Leilía, os máis multitudinarios.\nO Centro singular de Investigación en Tecnoloxía Intelixentes (CiTIUS) reforzará a súa estreita relación con empresas e administracións o vindeiro día 12 de xullo coa quinta edición da Xornada de Demostración Tecnolóxica Inside the lab. O evento repite un ano máis como encontro de referencia perante os distintos axentes do tecido socioeconómico, co propósito de amosar aos representantes de organizacións públicas e privadas as oportunidades que presentan os resultados de investigación máis recentes do centro.\nO VI Festival Máis que Jazz programa na Coruña catro concertos para este mes de xullo\nO Teatro Colón acollerá o mércores 3 de xullo ás 21.00 horas o primeiro concerto do ciclo que se desenvolverá ao longo do mes de xullo na cidade. O gañador dun Grammy Bill Evans actuará xunto á súa banda The Spy Killers, composta por algúns dos músicos máis valorados na escena jazzística internacional. Saxofonista, cantante e produtor, Evans conta con máis de 25 álbums ás súas costas e é, sen dúbida, un dos grandes nomes do xénero.


Gamificación: xogar a un rallye ou a escalar o Everest, a nova fórmula para mellorar as vendas | Parque Tecnolóxico de Galicia\nInicio › Newsletter › Actualidade › Gamificación: xogar a un rallye ou a escalar o Everest, a nova fórmula para mellorar as vendas\nPlaymotiv naceu hai dous anos como un spin off da compañía de software Bracnoria para ofrecer ás empresas opcións de gamificación para potenciar os equipos comerciais. ¿Que é gamificar? Este termo que non aparece na Real Academia Española fai referencia ao emprego de técnicas propias de xogos en contextos que non son propios dos xogos, orientadas a motivar as persoas cara a obxectivos concretos.\nNo caso de Mars, Playmotiv deseñou historias para os seus traballadores. "Creáronnos rallyes ou un xogo de piratas do Caribe, entre outros, todos con temáticas que meten ao xogador dentro dun mundo no que, por exemplo, es piloto e tes que ir superando etapas", expón Costa.\nO que ve o usuario é unha aplicación na que ir mellorando día tras día, pero por detrás hai unha parte moi potente de administración e métricas que se traduce en que Mars ten máis información sobre como vai a compañía en distribución e vendas e uns empregados máis comprometidos. Esta motivación conséguese porque os traballadores van vendo as súas puntuacións nun ránking e a súa posición respecto aos seus compañeiros, o que xera un extra de nivel de esforzo para non rematar o último.\n"Ademais, ese esforzo recoñécese con diñeiro, pois os primeiros da clasificación (entre un 60 e 70% dos xogadores) reciben unha bonificación en forma de cheque para Amazon", explica Luís Costa.\nCon máis de 150 partidas realizadas ata o momento, Playmotiv asegura que as compañías que traballaron coa súa plataforma aumentaron as vendas un 16%, a produtividade creceu un 17% e a rendibilidade un 21%. Pola súa banda, o absentismo nos equipos de traballo que empregan as ferramentas de gamificación de Playmotiv redúcese un 70%.\nAdemais de con Mars, Playmotiv traballa con Danone e recentemente asinou outro acordo con outro xigante da alimentación.


En marcha o XXIII Concurso de Tapas do Queixo de San Simón da Costa en Vilalba\nUn total de 22 establecementos de hostalería de Vilalba están a participar ata o 3 de abril no XXIII Concurso de Tapas do Queixo de San Simón da Costa. Cada establecemento elabora unha tapa na que o ingrediente principal ten que ser o queixo de San Simón da Costa.\nA tapa radicional ten un prezo1,80 euros) e a creativa dende 2,50 euros ata o precio que considere o hostaleiro.\nA cada establecemento dispón un cartel do Concurso de Tapas, unha urna e tarxetas para que os clientes poidan emitir o seu voto. Tanto o cartel, como a urna e as tarxetas de votación deberán de estar colocados nun lugar visible.\nHaberá por un lado unha votación popular e o reconto de votos emitidos polo público calcularase facendo unha media de todolos puntos obtidos polo establecemento según as papeletas válidas depositadas nas urnas, admitíndose un único voto por cliente e tapa.\nSairán gañadoras as tapas que feita a media do cálculo obteñan máis puntuación. De este reconto sairán o Premio do Público de Tapa Creativa e o Premio do Público de Tapa Tradicional.\nOs oito establecementos que reciban máis puntuación (catro de cada categoría) pasarán á final. Estes establecementos finalistas serán debidamente avisados para citalos a elaborar a tapa para proceder á derradeira valoración do xurado, que se realizará o xoves 7 de abril nos establecementos finalistas.


'Pastorear' incendios? Mellor pastorear gando | SGHN\nHome Publicacións ‘Pastorear’ incendios? Mellor pastorear gando\nFai uns días, Alejandro García Hernández defendía nas páxinas de El País que “as queimas prescritas e o ‘pastoreo’ dos incendios son unha ferramenta sensata e eficiente” para loitar contra os grandes incendios forestais. En base á miña experiencia, como investigador sobre o tema e habitante dunha das zonas con maior actividade incendiaria de toda Europa, creo que esa afirmación necesita, cando menos, ser moi matizada; como advirte a sabedoría popular, se xogamos con lume é probable que acabemos queimándonos. Convén ter presente que tanto as queimas prescritas como os incendios teñen efectos sobre a saúde humana, a economía, a atmosfera, as augas, os solos, a vexetación e a fauna; efectos que poucas veces, ou nunca, son tidos en conta axeitadamente e no seu conxunto.\nPero aínda que sexan técnicamente ben realizadas, as queimas prescritas non están exentas de consecuencias e no CSIC comprobamos que ata no caso de superficies pequenas (1 ha) e queimas prescritas de baixa severidade, nas que a erosión foi relativamente escasa, a choiva pode provocar perdas desproporcionadamente elevadas de nutrientes, pois arrastra as capas máis superficiais e fértiles do solo, empobrecéndoo. Neste punto convén recordar que os solos son a base – ‘os cimentos’ – de todos os ecosistemas terrestres e, xa que logo, dos bens e servizos que estes proporcionan á humanidade. Co lume e a erosión posterior redúcese tamén a capacidade dos solos para actuar como xigantesca ‘esponxa’ que se empapa cando chove, reducindo así as enchentes, e libera lentamente a auga despois, reducindo as secas.\nAdemais, sexa nun incendio ‘pastoreado’ ou nunha queima prescrita, a combustión incompleta da materia orgánica de solos e vexetación xera inevitablemente hidrocarburos policíclicos aromáticos tóxicos, dos que xa se documentou a súa sedimentación en encoros e zonas costeiras, afectando a especies ameazadas e hipotecando a riqueza pesqueira e marisqueira. As cinzas adoitan tamén conter concentracións demasiado elevadas dalgúns micronutrientes e metais pesados, con riscos aínda non avaliados para os lugares onde se sedimentan.\nPor outra banda, os datos oficiais indican que o 78% dos incendios en España orixínanse por causas antrópicas (queimas deliberadas, accidentes e neglixencias). Xa que logo, no seu maior parte os grandes incendios forestais NON “son a consecuencia da acumulación de excedentes de vexetación, o denominado combustible forestal”, senón da intervención humana. Por iso, se pensamos que “o denominado Triángulo do Lume recórdanos constantemente que só podemos actuar fronte ao combustible” estaremos confundíndonos de figura xeométrica e, o que é máis importante, de obxectivo principal de actuación. No actual mundo tan humanizado, o que existe é máis ben un ‘Cadrado do Lume’, coa nosa especie dominándoo desde unha das esquinas, e nada conseguiremos se non actuamos sobre o principal causante dos incendios forestais, grandes e pequenos: a actividade humana.\nO mato non é o inimigo. En ocasións constitúe hábitats de conservación prioritaria na Unión Europea e é refuxio de especies moi ameazadas. Noutros casos é unha importante etapa da sucesión secundaria que conducirá á recuperación do bosque. Pero si, unha superficie continua de mato (ou de herbas secas, de eucaliptos, piñeiros ou acacias) pode facilitar moito a propagación dun incendio. Ademais de actuar sobre a orixe do lume (recordemos: 78% causados polo home), para reducir a súa propagación debemos xerar discontinuidades e crear un mosaico de hábitats diferentes, por outra banda moi beneficioso para a biodiversidade. Para iso dispoñemos basicamente de tres ferramentas: dente, ferro e lume, é dicir, pastorear, rozar ou queimar. Máis aló duns postos de traballo coxunturais, as queimas prescritas e o ‘pastoreo’ dos incendios non producen bens ou riqueza e teñen en contra os maiores efectos ambientais. En circunstancias parecidas atópanse as rozas, pero con menor impacto ambiental. E logo temos o ‘pastoreo de verdade’, con gando en réxime extensivo ou semi-extensivo que, ao suplir aos grandes herbívoros salvaxes que temos decimado ou extinguido, controla o crecemento da biomasa vexetal (mal chamada combustible) e contribúe a conservar un mosaico de hábitats, á vez que xera postos de traballo estruturais, axuda a manter a poboación rural e produce alimentos. A súa recuperación, ademais, axudaría a reducir a gandería industrial estabulada, mantida a base de piensos en gran parte importados e que está xerando graves impactos ambientais, e ata sanitarios, en numerosas comarcas (máis…).\nPor todo iso, na miña opinión, a solución do grave problema dos incendios forestais no noso país pasa por actuar decididamente e canto antes sobre as causas de orixe humana, promocionar un pastoreo (semi)-extensivo sostible e ben xestionado, e recorrer a desbroces mecánicos onde sexa necesario. E cando recuperemos un rexime de incendios máis ou menos natural – en canto a extensión, severidade e frecuencia – entón poderiamos plantexarnos non extinguir, ou ‘pastorear’, os incendios de orixe natural.\nFlora exótica invasora aves mina Ferrol biodiversidade espazo protexido astronomía Corcoesto Ornitoloxía Veiga de Gomareite fichas identificativas eucalipto A Limia caza incendio fauna Botánica museo 2020 Eucalyptus limia Herpetoloxía nebulosa ZEC “Gándaras de Budiño” (ES1140011) minería efemérides invasora arborado lexislación galicia liques contaminacion divulgación arboricidio Antela Entomoloxía Ourense espazo profundo flora ouro 40 anos parque natural auga Pontevedra mamíferos


Fabricantes de caixas de distribución a proba de explosión - Provedores e fábrica de caixas de distribución a proba de explosións de China\nPlaca de distribución a proba de explosión de presión positiva da serie PBb\n5. Aplicable ao grupo de temperatura é T1 ~ T4 / T5 / T6;\n6. Para a distribución de enerxía de iluminación ou liñas eléctricas, control de on/off de equipos eléctricos;tamén como sistema central de procesamento de sinal e sistema de control central.\nBF 2 8159-gQ series Arrancador electromagnético a proba de explosión\n7. Controla o arranque directo, a parada e o avance e a marcha atrás do motor, así como a sobrecarga, a protección contra curtocircuítos e baixo tensión.\nPlaca de distribución a proba de explosión da serie BPG\n6. Para a distribución de luminarias ou liñas eléctricas, control de encendido e apagado de equipos eléctricos ou distribución de inspección e mantemento.\nSerie BF 2 8159-g Caixa de distribución de iluminación (potencia) a proba de corrosión\n7. Realizar sobrecarga, curtocircuíto e protección no circuíto controlado e realizar puntos separados Interruptor de iluminación (potencia) para derivacións.\nCaixa de distribución de iluminación (potencia) a proba de explosión da serie G58\nBF 2 8159-g Serie DQ Caixa de distribución de enerxía a proba de explosións (inicio electromagnético)\n7. Realizar a protección contra sobrecarga e curtocircuíto no circuíto controlado e utilízao como interruptor de iluminación (potencia) para cada ramal ou como arranque reductor de carga e control de arranque, parada, avance e retroceso do motor.\nSerie BDG58-DP Caixa de alimentación a proba de explosión (conxunto de mantemento de cables)\n6. Úsase principalmente para a distribución de enerxía dos traballos de mantemento móbil no lugar.\nSerie G58-C Caixa de distribución de iluminación a proba de explosión (potencia) (caixa de enchufe de mantemento de enerxía)\n6. Utilizado principalmente para a distribución de enerxía de traballos temporais ou móbiles\nSerie G58-g Caixa de distribución de iluminación (potencia) a proba de explosión


Confinadas en Londres | Canal Rías Baixas\nConfinadas en Londres\nPONTEVEDRA> Reino Unido foi un dos países que máis tardou en implantar medidas para tratar de frear a crise do coronavirus. Por iso, foron moitas as persoas que decidiron comezar o confinamento moito antes de que Boris Johnson cambiase a súa estratexia. Hoxe falamos con dúas galegas que están a pasar esta corentena en Londres.\nO 23 de marzo Boris Jonhson cambiaba a súa estratexia e endurecía as medidas en Reino Unido para paliar a crise do coronavirus. Sen embargo e, tras ver o que estaba acontecendo noutros países, gran parte da cidadanía decidira confinarse moito antes. Un exemplo son elas. Dúas galegas que están a pasar a corentena en Londres.\nAs medidas tomadas en Reino Unido son menos restritivas que as tomadas polo Goberno español. Os británicos teñen permitido, por exemplo, saír a rúa para facer deporte.\nE aínda que Andrea Lago e Ana Jiménez están pasando este confinamento lonxe da súa casa parece que as súas rutinas son moi parecidas ás que estamos a ter aquí. O deporte e a cociña son os grandes entretementos desta corentena.\nA gran diferenza entre os galegos que pasan a corentena nas súas casas e os que teñen que pasala lonxe é que mentres uns están desexando saír da súa casa, outros están desexando volver para estar coa súa familia.\nArtigo anteriorBoiro súmase ó programa de teleasistencia da Deputación\nSeguinte artigoOs animais non transmiten o coronavirus\nA transformación dos espazos públicos xa se analiza na Facultade Ágora da Deputación de Pontevedra\nEscolares e mariscadores da Illa limpan as praias de lixo co proxecto Placton\nZona Aberta de Vilagarcía sorteará 600 euros polas compras do día da nai\nMar anuncia que a vacinación aos mariñeiros de altura, gran altura e mercante comezará en breve\nO Concello de Pontevedra e a Xunta ‘reinician’ a colaboración para o saneamento da ría\nA reordenación interior da lámina de auga do peirao ribeirense estará lista para finais de ano\nO Sergas suspende as cirurxías en Montecelo debido á gran presión...\nPontevedra aposta polo “Feminismo para cambiar o mundo” neste 8M\nA Xunta de Galicia pon en marcha a rehabilitación das últimas...\nOs albergues reabren as súas portas cun estrito protocolo de seguridade...\nArranca a vacinación nos maiores de 80 anos: “es una tranquilidad”\nEnce vai contratar 16 titulados en segundo ciclo de FP


Carmela Silva confirma unha ocupación hoteleira media na provincia do 68,3% na semana santa, "datos positivos tendo en conta o mal tempo" | Noticias Vigo\nCarmela Silva confirma unha ocupación hoteleira media na provincia do 68,3% na semana santa, “datos positivos tendo en conta o mal tempo”\nA presidenta da Deputación destacou que “superamos a nosa estimación do 62% ata en máis de seis puntos, e iso a pesar das inclemencias climatolóxicas”\nPublicado por Noticias Vigo o día 03/04/2018 na sección de Deputación de Pontevedra\nA presidenta da Deputación de Pontevedra compareceu esta mañá en rolda de prensa para dar conta dos resultados de ocupación hoteleira media da provincia de Pontevedra durante a Semana Santa que foi do 68,3%. Silva valorou positivamente estes resultados que superan ata en máis de seis puntos a estimación realizada antes deste período, cando se prevía unha ocupación hoteleira do 62%.\nCarmela Silva subliñou que “xa cando demos a coñecer as nosas previsións asegurábamos que existía incerteza debido ao anuncio dun tren de borrascas que ao final si tivemos e deixou choivas a maior parte dos días de vacacións. Comezamos coa cicloxénese explosiva Hugo e rematamos a semana con ata neve a 30 quilómetros de Pontevedra… E todo isto sumado a que marzo do 2018 foi o mes con máis precipitacións dos últimos dez anos, segundo as estacións meteorolóxicas da provincia”. Sen embargo, “pese a estes factores negativos –destacou a presidenta provincial – ao final superamos as nosas estimacións do 62% ata en máis de seis puntos, acadando unha ocupación final do 68,3% nos establecementos hoteleiros da provincia de Pontevedra”.\nA presidenta da Deputación detallou os resultados obtidos por comarcas, asegurando que O Salnés obtivo unha ocupación do 58,13%, con picos do 60% en localidades como O Grove ou Sanxenxo. Pola súa banda Pontevedra, cunha ocupación do 83,5%, “foi a comarca con mellores resultados da provincia. Incluso os propios representantes do sector sinalan que moita xente que tiña previsto acudir a outros puntos da provincia finalmente veu pasar os días ata esta comarca”, destacou Carmela Silva.\nO Morrazo superou ata en 15 puntos as estimacións efectuadas pola Deputación de Pontevedra, chegando ao 59% de ocupación definitiva. No caso da comarca de Caldas practicamente se cumpriron as previsións da institución provincial, ao obter un 85% fronte ao 87% que se agardaba.\nA comarca de Vigo obtivo unha ocupación media do 61%, tamén moi por riba da estimación prevista que se situaba no 50%. Pola súa banda, a comarca do Baixo Miño acadou un 65%, as comarcas do Condado e da Paradanta chegaron ao 80% e as do Deza e Tabeirós-Terra de Montes ata o 70%.\nEn canto ao turismo rural, Carmela Silva informou que acadou unha ocupación do 47,42% na provincia de Pontevedra. “Se atendemos ao conxunto do mes de marzo – asegurou a presidenta provincial- os datos foron moito mellores que os acadados o ano pasado, con máis de 13 puntos por riba do obtido en marzo do 2017 cando se rexistrou unha ocupación nos establecementos de turismo rural do 10% fronte ao case 24% de marzo deste ano”.\nDetienen en la playa de O Portiño de Vigo a una mujer de 54 años que estaba ejerciendo el furtivismo


Eduardo Gutiérrez 10 mayo 2011 21:01 h.\nMúsica ppdeg Da capo anarquía Ribeiro radio\nO SEGUNDO PROGRAMA de Radio Nacional de España, que logo se convertiu en Radio Clásica, ten unha variada e ampla oferta musical dentro do ámbito que lle dá nome, en termos convencionais, porque é sabido que o termo máis axeitado sería, quizais, o de música culta, ainda que si o primeiro remite estrictamente a un período musical específico, do que son autores sobranceiros Haydn ou Mozart, co segundo correríase o risco de calificar de inculta a outra música, a moderna, con todas as suas variedades e figuras destacadas, que son multitude. Pois ben, a referida emisora emite desde hai tempo un programa que se chama ‘Ars canendi’, ou sexa ‘A arte de cantar’, sumamente interesante e instructivo, centrado na voz humana como instrumento musical.\nE en relación coa música, tanto vocal como instrumental, está o ouvido, non só como cualidade, senón como órgano que capta os sonidos. Con frecuencia, os medios de comunicación alertan sobre os danos que neste sentido producen os níveis altos de ruido, e hoxe falar de contaminación acústica e de aillamento sonoro, son conceptos que regulan as leis. Os médicos alertan dos danos producidos polos excesos nesta materia.\nPero hai ainda un terceiro aspecto en relación co anteriormente falado: a emisión da voz, a fala, a dicción, a calidade da pronuncia, a vocalización. Todo o mundo é quen de reparar nos defectos inherentes a quen fala, se é o caso:nasalización, elisión de determinados fonemas, oclusión, etc. Mesmo hai figuras públicas que, infelizmente, non se ven acompañadas dunha voz minimamente presentable, véndose obrigadas a requerir os servizos de técnicos especializados. Non será preciso ilustrar o que decimos con exemplos concretos, posto que están na mente de todos. Podemos, iso si, recorrer á historia e traer a colación o caso que relata a sonada película ‘O discurso do Rei’, de recente estrea. Por mais que a voz ou a pronuncia, sexan cualidades cando menos coadxuvantes para as máis altas maxistraturas ou para os políticos, non o é tanto como antes. Nos tempos do parlamentarismo clásico decíase que, para ser deputado, chegaba con ser avogado e ter boa voz.\nPero cousa diferente é a voz dos comunicadores profesionais, dos que antes se chamaban locutores de radio ou televisión, dos bustos parlantes. A radio prescinde dos primeiros e a televisión ás veces debera facer o mesmo, pero para o que é a voz, o certo é que se perdeu toda medida: zarabetos, tatexos e narnexos cobran por torturar a fonética e castigar os ouvidos. Xa non digamos se no medio dos textos aparecen palabras ou nomes estranxeiros, porque a variedade de pronuncias constitúe un verdadeiro repertorio de sorpresas, cando non un dicionario do trampitán. Naturalmente estamos falando dos mínimos esixibles para os profesionais da voz.Da capo


Encontros Deportivos PATINAXE\nClausura das actividades de patinaxe no programa Deporte no Centro\nO programa Deporte no Centro propón a realización de catro grandes encontros deportivos nos que poderán participar todos os nenos e nenas inscritos nas escolas de patinaxe.\nNestes encontros, os nenos e nenas amosarán ás súas familias e aos participantes doutros colexios algunhas das aprendizaxes adquiridas neste curso. Todo iso enmarcado dentro dun ambiente lúdico onde a participación e a diversión deben ser os obxectivos para alcanzar.\nDevanditos encontros realizaranse no Palacio dos Deportes de Riazor. En concreto, no que participará o seu colexio, realizarase na data e horario que figuran a continuación.\n14 Maio, 2019 in As ANPAs, Convenio co Concello da Coruña, DNC, Xeral\tComentarios (0)\nO XXIV Día da Ciencia na rúa realízase o sábado 4 de maio, de 11.00 a 19.00 h, no Parque de Santa Margarida\nO Servizo Municipal de Educación, en colaboración coa Federación de ANPAs de centros públicos, participará coa actividade “Eureka” do “Programa de Lecer Educativo”, destinado a escolares de 3 a 9 anos, con actividades relacionadas coa astronomía. Tamén participará a escola infantil municipal Os Cativos.\nOs obxectivos do Día da Ciencia na Rúa son:\nSacar a ciencia á rúa. Presentar a ciencia que se fai nos centros escolares\nPopularizar o coñecemento científico. Achegar a ciencia á sociedade\nDesmitificar a ciencia. Presentala como un xogo, como algo sinxelo, fácil de entender e ao alcance de calquera cun mínimo de interese.\nDarlle protagonismo ao alumnado. Que por unha vez non sexa o profesorado quen conduza o coñecemento, senón que o alumnado se sinta eixo e centro da actividade desenvolvida.\n1 Maio, 2019 in A Federación, As ANPAs, Convenio co Concello da Coruña, Xeral\tComentarios (0)\n3 Abril, 2019 in A Federación, As ANPAs, Xeral\tComentarios (0)\nPresentación do plan de usos para as Naves do Metrosidero\nO xoves 14 de febreiro, no Pazo de María Pita, presentouse o plan de usos para as Naves do Metrosidero.\nO plan de usos das Naves do Metrosidero contempla a posibilidade de que os centros educativos da cidade poidan utilizar algún dos dous recintos rehabilitados en horario de mañá mentres que, polas tardes, estarán reservados ao uso programado e libre de mozos.\nAo acto asistiron a presidenta da Federacion, Lola Blanco, e a vogal, Ana Pereira.\n15 Febreiro, 2019 in Xeral\tComentarios (0)\nProxecto participativo Naves do Metrosidero\nXuntanza coa Conselleira de Participacion e Innovación Democrática, Claudia Delso, o pasado martes 15 de xaneiro, no Concello de A Coruña, para expoñernos o Proxecto das Naves do Metrosidero, compartir ideas e facer aportacións. Acudiron a Presidenta e a vogal Ana Pereira.\n16 Xaneiro, 2019 in Xeral\tComentarios (0)